ΚΑΝΟΝΙΣΜΟΣ (ΕΚ) αριθ. 1974/96 ΤΗΣ ΕΠΙΤΡΟΠΗΣ της 15ης Οκτωβρίου 1996 για τροποποίηση του κανονισμού (ΕΚ) αριθ. 716/96 για τη λήψη εκτάκτων μέτρων στήριξης για την αγορά του βοείου κρέατος στο Ηνωμένο Βασίλειο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 805/68 του Συμβουλίου, της 27ης Ιουνίου 1968, για την κοινή οργάνωση της αγοράς του βοείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 1588/96 (2), και ιδίως το άρθρο 23,

Εκτιμώντας:

ότι ο κανονισμός (ΕΚ) αριθ. 716/96 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 1846/96 (4), προβλέπει έκτακτα μέτρα στήριξης για την αγορά του βοείου κρέατος στο Ηνωμένο Βασίλειο, παρέχοντας ιδίως στους παραγωγούς τη δυνατότητα να πληρώνονται 1 Ecu ανά χιλιόγραμμο ζωντανού βάρους για ζώα τα οποία σφάζονται στο πλαίσιο του προγράμματος που ορίζεται σε αυτόν τον κανονισμό 7 ότι, υπό το φως των προσφάτων εξελίξεων όσον αφορά τις τιμές των αγορών στο Ηνωμένο Βασίλειο, είναι σκόπιμο να τροποποιηθεί το προαναφερόμενο ποσό 7 ότι, επομένως, η εκπεφρασμένη σε Ecu κοινοτική συνδρομή θα πρέπει επίσης να τροποποιηθεί 7

ότι, σύμφωνα με τις απαιτήσεις του προαναφερομένου κανονισμού, πρέπει η κεφαλή, τα εσωτερικά όργανα και τα σφάγια των ζώων που έχουν σφαχθεί στο πλαίσιο των διατάξεών του, να έχουν ανεξίτηλα χρωματισθεί και να μεταφέρονται εντός σφραγισμένων περιεκτών σε εγκεκριμένες εγκαταστάσεις αποτέφρωσης ή τήξης με σκοπό να αποτελέσουν αντικείμενο επεξεργασίας/μεταποίησης και για να καταστραφούν 7 ότι, με την επιφύλαξη των αναγκαίων ελέγχων που πρέπει να διενεργούνται από τις αρμόδιες αρχές του Ηνωμένου Βασιλείου, θα πρέπει να επιτρέπεται σε αυτές τις αρχές να χρησιμοποιούν έναν περιορισμένο αριθμό ζώων για ερευνητικούς και εκπαιδευτικούς σκοπούς, προτού τα καταστρέψουν 7

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 716/96 τροποποιείται ως εξής:

1. στο άρθρο 1, προστίθεται η ακόλουθη νέα παράγραφος 6:

«6. Κατά παρέκκλιση της παραγράφου 1, και με την επιφύλαξη της διενέργειας των αναγκαίων ελέγχων, επιτρέπεται στην αρμόδια αρχή του Ηνωμένου Βασιλείου να χρησιμοποιεί, πριν από την υποβολή τους σε επεξεργασία/μεταποίηση και την καταστροφή τους, έναν περιορισμένο αριθμό ζώων για πειραματικούς ή εκπαιδευτικούς σκοπούς.» 7

2. στο άρθρο 2 σημείο 1, το ποσό του «1 Ecu» αντικαθίσταται από το ποσό των «0,9 Ecu», ενώ το ποσό των «392 Ecu» αντικαθίσταται από το ποσό των «353 Ecu» 7

3. στο άρθρο 2 σημείο 2, το ποσό του «1 Ecu» αντικαθίσταται από το ποσό των «0,9 Ecu».

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Θα ισχύει για όλα τα ζώα τα οποία θα αγοράζονται από την πρώτη Δευτέρα μετά από την ημέρα της δημοσίευσής του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Οκτωβρίου 1996.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 206 της 16. 8. 1996, σ. 23.

(3) ΕΕ αριθ. L 99 της 20. 4. 1996, σ. 14.

(4) ΕΕ αριθ. L 245 της 26. 9. 1996, σ. 9.